Bağçasarayda faaliyetçiler «Qırım marafonı» çerçivesinde nevbetteki cöremelerni tölediler
11 dekabr 2017, 19:28
«Qırım birdemligi» cemiyet birleşmesiniñ faaliyetçileri, oktâbrniñ 11-nde Bağçasaraydaki «Hizb ut-Tahrir işi» boyunca ypılğan tintüvler ve yaqalanuvlar esnasında sözde resmiy izin alınmayıp ötkerilgen miting içün beş faaliyetçige yazılğan cöremelerni ödediler.
Faaliyetçi Server Mustafayev Qırım.Aqiqatqa: «O künü episi olıp on faaliyetçi yaqalandı. Episiniñ üstüne cöremeler yazıldı. Bugün «Qırım marafonı» çerçivesinde biz bu cöremelerni ödedik. Bu cöremeler farqlı tüşüngenlerge qarşı küreşten başqa bir şey degildir. Bu sebepten men, bugün körmekte olğanımızğa oşağan qol tutuvınıñ er vaqıt olacağına ümüt etem», – dep ikâye etti.
Üzerlerine cöremeler yazılğanlarnıñ üçü – Refat Asanov, Elnur Asanov ve Ernest İbragimov – «Hizb ut-Tahrir işi» boyunca tevqif etilgen Marlen Asanovnıñ soylarıdır.
Üstlerine cöreme yazılğan daa eki faaliyetçi – Ruslan Belâlov ve Eskender Lümanov – «Hizb ut-Tahrir» işiniñ diger bir figurantı olğan Seyran Saliyevniñ evi yanında yaqalandılar.
Oktâbrniñ 11-nde, Bağçasarayda Rusiye telükesizlik hadimleri tarafından qırımtatar musulmanlarınıñ bir qaç evinde tintüvler yapılğanı belli oldı. Maallelerde telükesizlik hadimleri, tintüvler ötkerilgen evler yanına kelgen adamlarnı yaqaladılar. Daa soñra yaqalanğanlarğa bedeniy zararnıñ ketirilgeni belli oldı.
Aynı şu künniñ aqşamında Kremlniñ kontroli altında bulunğan mahkeme, oktâbr 11 sabasında qırımtatarlarnıñ evlerinde yapılğan tintüvler esnasında Rusiye telükesizlik hadimleri tarafından yaqalanğan doquz faaliyetçini, 10 biñ rubleden 20 biñ rublege qadar miqdardaki memuriy cöremelerge mahküm etti.
Oktâbrniñ 11-nde Rusiye kütleviy haber vastaları, Rusiye Federal telükesizlik hizmetiniñ (FSB) matbuat hizmetine sıltav etip, Qırımda telükesizlik hadimleri, Rusiyede ve onıñ tarafından ilhaq etilgen Qırımda yasaqlanğan «Hizb ut-Tahrir» teşkilâtınıñ Bağçasaraydaki ücresini yoq ettiler, dep bildirdiler.
İyulniñ 31-nde ilhaq etilgen Qırımda «Qırım birdemligi» birleşmesi, yarımadadaki siyasiy mabüslerge ve cemiyet faaliyetçilerine qol tutmaq maqsadınen «Qırım marafonı» adlı para toplavını ilân etti.
Tedbir teşkilâtçılarınıñ niyetine köre, «pervasız olmağanlar» birdemligini köstermek içün 10 Rusiye rublesi (qararnen 4 hrivna – QA) qıymetinde aqçalar toplaylar.